CELEX: 32016D2093
Language: fi
Date: 2016-11-29 00:00:00
Title: Komission täytäntöönpanopäätös (EU) 2016/2093, annettu 29 päivänä marraskuuta 2016, rekisteröidyn viejän järjestelmän merentakaisten maiden ja alueiden viejiin soveltamisen alkamispäivää koskevasta poikkeuksesta

30.11.2016   
            
            
               FI
            
            
               Euroopan unionin virallinen lehti
            
            
               L 324/18
            
         KOMISSION TÄYTÄNTÖÖNPANOPÄÄTÖS (EU) 2016/2093,
   annettu 29 päivänä marraskuuta 2016,
   rekisteröidyn viejän järjestelmän merentakaisten maiden ja alueiden viejiin soveltamisen alkamispäivää koskevasta poikkeuksesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon merentakaisten maiden ja alueiden assosiaatiosta Euroopan unioniin (MMA-assosiaatiopäätös) 25 päivänä marraskuuta 2013 annetun neuvoston päätöksen 2013/755/EU (1) ja erityisesti sen liitteessä VI olevan 63 artiklan,
   sekä katsoo seuraavaa:
   
               (1)
            
            
               Päätöksen 2013/755/EU liitteen VI mukaan uutta menettelyä, joka koskee alkuperän todentamista ja hallinnollisen yhteistyön menetelmiä, eli rekisteröidyn viejän järjestelmää (REX-järjestelmää), sovelletaan 1 päivästä tammikuuta 2017. Nykyistä todentamisen ja hallinnollisen yhteistyön järjestelmää sovelletaan 31 päivään joulukuuta 2016.
            
         
               (2)
            
            
               Kaikki perussopimuksen liitteessä II luetellut merentakaiset maat ja alueet (MMA) ovat lähettäneet komissiolle kirjeen, jossa ne ilmoittavat, etteivät ole valmiit ryhtymään soveltamaan REX-järjestelmää 1 päivästä tammikuuta 2017. Ne myös pyytävät, että järjestelmää ryhdyttäisiin soveltamaan myöhemmästä päivämäärästä. Kaikissa kirjeissä todetaan, että merentakaiset maat ja alueet pystyvät soveltamaan REX-järjestelmää 1 päivästä tammikuuta 2020.
            
         
               (3)
            
            
               Nämä pyynnöt huomioon ottaen ja jotta merentakaisille maille ja alueille annettaisiin aikaa valmistautua REX-järjestelmän soveltamiseen, on tarkoituksenmukaista myöntää kyseisille merentakaisille maille ja alueille poikkeus rekisteröidyn viejän järjestelmästä ja sallia, että ne ryhtyvät soveltamaan päätöksen 2013/755/EU liitteessä VI olevaa 21–35 artiklaa sekä 54, 55 ja 56 artiklaa 1 päivän tammikuuta 2017 jälkeen.
            
         
               (4)
            
            
               Tässä päätöksessä säädetyt toimenpiteet ovat tullikoodeksikomitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Poiketen rekisteröidyn viejän järjestelmästä perussopimuksen liitteessä II luetellut merentakaiset maat ja alueet voivat soveltaa päätöksen 2013/755/EU liitteessä VI olevaa 21–35 artiklaa sekä 54, 55 ja 56 artiklaa 31 päivään joulukuuta 2019 saakka.
   2 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 29 päivänä marraskuuta 2016.
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 344, 19.12.2013, s. 1.